Alexander, episcopus, servus servorum Dei, dilectis filiis Arraudo, abbati, et monachis sancti Benedicti super Ligerim salutem et apostolicam benedictionem. Justis petentium desideriis dignum est nos facilem prebere consensum et vota que a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu, jus presentationis quod in ecclesiis de Ulseto, de Monasteriolo, quod venerabilis frater noster, nunc Remensis tunc Senonensis archiepiscopus, post multam disceptationem ad vos pertinere decrevit et suo vobis privilegio communivit, vobis et per vos monasterio vestro sancti Benedicti, sicut in authentico scripto ejusdem archiepiscopi continetur, auctoritate apostolica confirmamus et presentis scripti patrocinio communimus; statuentes ut nulli omnino hominum, etc. Si quis autem etc. Datum Tusculani, VIIII kalendas octobris.